Tréide cétna labratar iarna genemain (LL)
Cia tréde cétna-labrathar iarna genemain fó chétóir & cid ro
labraiset? Ni h-annsa. Aí mac Olloman meic Delbaíth. & Morand mac Cairpri Chind Chaitt & Noinniu Noíbrethach. Is
de chétus ro labrastar Óe macc Olloman .i. Baí Fiachu mac Delbaíth
rí h-Érend for cuairt ríg & a bráthair 'na farrad .i. Ollam mac Delbaíth. Bátar laa and ic tomailt i n-Inis Tige i n-iarthur h-Érend
.i. in rí Fiachu & a bráthair Ollom. Leth in tige oc cechtar de. A
druí dano for bélaib ind ríg .i. Fiachach. Ó ro bátar oc tomailt a
fessi, do-thaet athach gaethe móre tarsin tech conos-tarat uile i socht
mór mét in delma. ‘Cid for-canas ind athach?’ ar Fiachu frisin druid.
‘Iss ed for-canas’, or in druí, ‘dán ingnad do thurcbáil i nh-Érind’.
‘Cinnas dána ón?’ or in rí, ‘& cia ó n-genend & cia bale i n-genfe?’
‘Dán bas chom-gráid frit grád-so’, ol in druí, ‘& bid is tig-seo genfes & bid
ón mnaí út tall do bráthar genfes. Is torrach & béraid mac innossa & bid com-gráid frit-so. & ticfa grád amra aile and bas úasliu, dia fo-génat for n-gráda-si .i. grád ecalsi’.
Ra fírad trá anísin. Ra génair in mac fo chétóir & ro thríall
in rí a marbad in meic, coro thairmisc a athair .i. Ollam; ar níba lia in rí is taig andá-side. In tan ro bás ocond imrádud imme, co cualatar in mac oca rád: ‘Dom-urcbaid súas coro acilliur in ríg’.
Turgabair súas iar sin. ‘Ní dam-sa dot inchaib, a Fiachrai’, orse.
‘Cid do-bér duit?’ ar in rí. ‘Ni h-andsa. Mo bruig, mo lánamain,
lón-chore co n-dabaig dán-dlugæ, tucthar óm ríg mucra, escra, cuach, carpat, calg, tricha bó, bró,
fíann. Fiach ó
Fiachna dam-sa in sin uile’, ar in mac. ‘Do-bérthar’, ar Fiachu. ‘Cia ainm regas arin mac-sa
i fect-sa?’ ‘Tabar Aí fair’, ar in druí. Conid as-sain trá ro ainmniged
aí airchetail .i. ó Aí mac Olloman. & is sí-sein aí ceta-érbairt Aí mac
Olloman.
Morand im mac Carpri Chind Chait, is de ro labrastar sede .i.
ro marbtha lasin Corpre h-ísin cech sóer-chland ro boí i nh-Érind.
Ar ba di athech-thuathaib h-Érend dó. & ro gab ríge nh-Érend ar
écin. & rap olc a ríge, ar ní bíd acht óen-gránne i cind cecha dési & óen-gráinne a c-cind na cuslindi & oen-dircu i m-mulluch na darach
ina ré. Ructha trí meic don
Chairpriu h-ísin & ro bádidís leis fo chétóir; ar ba dóig ropdís torathair, fo bíthin no bítis a cathbairr
fó cennaib. In tres mac rucad dó .i. Morand, ro thriall in cétna
do dénam fris .i. a bádud. Ro h-erbad dá óclach leis da chur i
m-beolu na tuinne. Ó ro láiset úadib é i tuind mara, brissis in tond
in cathbarr & tócbaid in tond úasa in mac, co n-accatar a gnúis
for barr na tuinne. Is and as-bert-som: ‘Garg bé tond’, ar in mac.
Fo-lengat chuce na ócláig & do-fócbat súas. ‘Nacham-turcbaid’, ar seseom, ‘úar bé gáeth’. ‘Cid do-génam din mac-sa?’ ar in dara fer.
‘Do-génam’, ar in fer aile, ‘fácbam é i téig ar beind chloche i n-dorus
tige na cerda .i. Máen a ainm-side, cerd in ríg. & cométam in mac,
dús in lessaigfe in cerd é’. Ó do-chuaid-side assa thig, co n-acca in
mac isin téig & nom-beir leis isin tech. ‘Fursain caindel, a ben’, ar
se, ‘co n-acther in fríthi-sea fuarusa’. Tucad cucu iar sin caindel.
Conid and at-bert Morand: ‘Solus bé caindell’. Ro alt in mac la
Moen iar sin for seilb féin. Ro-fetatar im na óclaíg út narbo les-seom in mac.
Fecht and iarum do-lluid Carpre do ól lenna do thig Moín. In
tráth rop ániu dóib oc ól, luid in mac as cach ucht i n-araile, co
n-dechaid i n-ucht Chairpri. ‘Ro maínigther in gein’, ar Carpre,
‘cóich in mac-sa?’, la osnaid móir do chur.
Fo-cheird dana a máthair
in meic .i. ben Charpri osnaid aile. ‘Cid i táid?’ ar Móen. ‘In format
no far-geib? Cid inmain lem-sa in mac & cid mac dam, ropad ferr
lem combad lib-si é ara mét far seirce lim & ara riachtain a lessa
dúib’. ‘Ni tharla trá aní h-ísin dúinni’, ar Carpre. ‘Maith ém, a
Chorpri’, ar in dias óclach út. ‘ropad maith a lúag neich do-bérad
duit mac amlaid’. ‘Ropad maith im’, ar Carpre ‘ro béraind a
chomthrom de argut dara chend & ropad trian de ór. Acht ní
tarba a rád, ar is erlabra dímaín a n-do-gníd’. ‘Amal bid oca no
bemmís’, ar na ócláech, ‘fo-naiscther fort-so’. Fo-naiscther fair. Ó ro
naidmed fair, fo-lengat na óclaíg cuce co tucsat in mac ina ucht &
coro dílsigset dó. ‘Is é in mac-sa rucsam uait dia bádud
& iss ed-so da-rónsam de’. ‘Is fír uile’, ar in cerd. Is de-sin trá ro
baí mac Maín fair-seom. & it é-sin teóra briathra tóesecha ro ráid Morand iarna genemain fo chétóir .i. ‘Garg bé tond. Úar bé gáeth. Solus bé caindel’.
Gabais trá Morand ard-brithemnacht
h-Érend iar sin. & ba marb a athair-seom .i. Cairpre. & ro faíd-seom a mac co Feradach
Find Fechtnach i crích n-Alban dia thócuriud i r-ríge nh-Érend. Ar
ro theich-side ria Corpriu dar muir innund arna ro marbtha leiss. Co
tánic-side fó gairm-seom & co r-ragab ardríge h-Érend. Ocus Morand
i n-ard-brithemnacht h-Érend. &